ทิสโก้สเปเชียลโบนัส4 ลงทุนผสมตั้งเป้า6%
หนี้,หุ้น,ตราสารหนี้,สเเชยบลจ.ทิสโก้ คว้าจังหวะส่ง “ทิสโก้ สเปเชียล โบนัส 4” ลงทุนตราสารหนี้-หุ้น พื้นฐานดี ตั้งเป้าทำกำไร 6% “เคเค” ขายกองคุ้มครองเงินต้น
23 ส.ค. 2555

บลจ.ทิสโก้ คว้าจังหวะส่ง “ทิสโก้ สเปเชียล โบนัส 4” ลงทุนตราสารหนี้หุ้น พื้นฐานดี ตั้งเป้าทำกำไร 6% “เคเค” ขายกองคุ้มครองเงินต้น
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้ เปิดเผยว่า บริษัทเสนอขายกองทุนเปิดทิสโก้ สเปเชียล โบนัส 4 (TISCO Special Bonus Fund 4) ซึ่งเป็นกองทุนรวมผสมแบบกำหนดสัดส่วนการลงทุน โดยจะเน้นลงทุนในตราสารหนี้คุณภาพดี และหรือเงินฝากทั้งในประเทศและต่างประเทศเป็นหลัก ส่วนที่เหลือจะลงทุนหุ้นในประเทศอีกไม่เกิน 30% โดยตั้งเป้าหมายทำกำไรไว้ที่ 6% ภายใน 1 ปี
ด้านทิสโก้ เวลธ์ มองว่ากองทุนดังกล่าวเหมาะสำหรับผู้ลงทุนที่ต้องการแสวงหาผลตอบแทนที่ดีกว่าการฝากเงิน แต่ยังคงเน้นการลงทุนในแบบที่มีความเสี่ยงไม่สูงนัก โดยกองทุนจะเน้นลงทุนในตราสารหนี้ระยะสั้นอายุประมาณ 1 ปี และจะแบ่งสัดส่วนไม่เกิน 30% ลงทุนในหุ้นไทย เพื่อเป็นการเพิ่มโอกาสในการทำกำไรจากราคาหุ้นที่ปรับตัวสูงขึ้น นอกเหนือจากการลงทุนในตราสารหนี้เพียงอย่างเดียว โดยตลาดหุ้นไทยนับเป็นอีกหนึ่งตลาดที่น่าลงทุน เนื่องจากพื้นฐานทางด้านเศรษฐกิจยังคงแข็งแกร่ง
ทั้งนี้ กองทุนมีมูลค่าโครงการ 1,000 ล้านบาท มีอายุโครงการประมาณ 1 ปี หรือสามารถเลิกกองทุนก่อนครบกำหนดอายุโครงการ หากสร้างผลตอบแทนได้ถึง 6% ก่อนหักค่าใช้จ่าย โดยจะเสนอขายครั้งเดียว (ไอพีโอ) ตั้งแต่วันที่ 22-29 ส.ค. 2555 มูลค่าจองซื้อขั้นต่ำ 2 หมื่นบาท
ด้าน บลจ.เกียรตินาคิน เปิดขายและรับซื้อคืนรอบใหม่กองทุนเปิดเคเคสะสมทรัพย์คุ้มครองเงินต้น 1 ระหว่างวันที่ 22-28 ส.ค. 2555 ลงทุนในตราสารภาครัฐ 79.12% และที่เหลือลงทุนในเงินฝาก 20.88% รอบการลงทุน 1 เดือน คาดผลตอบแทนประมาณ 2.60% ต่อปี
นอกจากนี้ เปิดขายกองทุนเปิดเคเคสะสมทรัพย์คุ้มครองเงินต้น 3 รอบการลงทุน 3 เดือน คาดผลตอบแทน 2.70% ต่อปี ลงทุนในตราสารภาครัฐ 72.55% และที่เหลือลงทุนในเงินฝาก 27.45%
ทั้งนี้ ทั้งสองกองทุนมีความมั่นคงสูง เพราะเป็นกองทุนคุ้มครองเงินลงทุนทั้งจำนวนจนครบอายุการลงทุน